KGI-CGSเจาะตลาดหุ้นเอ็มเอไอ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

รับทำบทวิเคราะห์ฟรีให้ตลาดฯ 2ภาษาดึงทุนนักลงทุนอาเซียน
โพสต์ทูเดย์ — ตลท.เซ็นเอ็มโอยู เคจีไอคันทรี่ฯ ออกบทวิเคราะห์หุ้นเอ็ม เอ ไอฟรี ประเดิม 20 บริษัท เลิกการจ้าง 15 โบรกเกอร์ทำ
นายชนิตร ชาญชัยณรงค์ ผู้จัดการตลาดหลักทรัพย์เอ็ม เอ ไอ เปิดเผยว่า ถือเป็นจุดเริ่มต้นที่ดีที่บริษัทหลักทรัพย์ (บล.) เคจีไอ (ประเทศไทย) หรือ KGI และ บล.คันทรี่กรุ๊ป (CGS) ได้ลงนามความร่วมมือ (เอ็มโอยู) กับตลาดหลักทรัพย์เอ็ม เอ ไอ (mai) ว่ามีเจตจำนงจะออกบทวิเคราะห์ของบริษัทจดทะเบียน (บจ.) ในตลาดเอ็ม เอ ไอ โดยเริ่มต้นที่ 20 บริษัทที่มีอัตราการเติบโตของผลประกอบการสูงสุด รวมทั้งการจัดกิจกรรมเสริมสร้างความรู้ด้านการลงทุนร่วมกันต่อเนื่องด้วย
ทั้งนี้ โบรกเกอร์ทั้งสองแห่งจะมีการเลือกวิเคราะห์หุ้นอย่างละ 10 บริษัทที่ไม่ซ้ำกัน โดยจะทำทั้งฉบับภาษาไทยและภาษาอังกฤษ
ก่อนหน้านี้ตลาดหลักทรัพย์เอ็ม เอ ไอ เคยว่าจ้างให้โบรกเกอร์ทั้งหมด 15 บริษัททำบทวิเคราะห์ให้กับ บจ.เอ็ม เอ ไอครอบคลุมกว่า 20 บริษัทเป็นเวลา 2 ปี และถัดมาก็มีการทำเอ็มโอยูกับศูนย์วิจัยนครหลวงไทยหรือ SCRI 
“ถือเป็นสัญญาณดีที่โบรกเกอร์หันมาให้ความสำคัญกับการออกบทวิเคราะห์ให้กับ บจ.ในตลาดหลักทรัพย์เอ็ม เอ ไอ มากขึ้น เพราะเล็งเห็นแล้วว่าบริษัทเหล่านี้ยังมีการเติบโตที่ดี จากเดิมตลาดหลักทรัพย์ต้องคอยให้การสนับสนุน ขณะเดียวกันเป็นเรื่องโชคดีของนักลงทุนที่บทวิเคราะห์จะช่วยทำให้นักลงทุนมองเห็นส่วนต่างของมูลค่าที่แท้จริงของบริษัทกับราคาหลักทรัพย์มากขึ้น” นายชนิตร กล่าว
นอกจากนี้ ในอนาคตหวังว่าจะมีโบรกเกอร์อื่นที่จะหันมาให้ความสำคัญในการออกบทวิเคราะห์หุ้นในเอ็ม เอ ไอ มากขึ้นกว่าเดิม เพราะนี้คือจุดเริ่มต้นใหม่ที่ดีแล้ว ขณะเดียวกันยังคาดว่าจะทำให้ บจ. อื่นที่โบรกเกอร์ยังออกบทวิจัยไม่ครอบคลุมมีการตื่นตัวและทำผล การดำเนินงานให้ดีขึ้นได้ด้วย 
นางสุชาดา โสตถิภาพกุล กรรมการผู้จัดการ บล.เคจีไอ(ประเทศไทย) กล่าวว่า บริษัทร่วมทำบทวิจัยหุ้นในเอ็ม เอ ไอ 10 บริษัท ทำให้บริษัทวิเคราะห์หุ้นครอบคลุมทั้งหมด 90 บริษัท แบ่งเป็นในตลาดหลักทรัพย์ 80 แห่ง และ mai 10 บริษัท
นายสุรพล ขวัญใจธัญญา กรรมการและรองประธานกรรมการบริหาร บริษัทหลักทรัพย์ คันทรี่ กรุ๊ป กล่าวว่า บริษัทมีบทวิเคราะห์บริษัทใน mai จำนวน 1012 บริษัทในภาษาไทยและภาษาอังกฤษ ซึ่งปัจจุบันเผยแพร่ให้ลูกค้าของบริษัทเป็นหลัก แต่ด้วยความร่วมมือครั้งนี้จะทำให้การนำเสนอข้อมูลเผยแพร่ไปในวงกว้างยิ่งขึ้น
ปัจจุบันบริษัทใน mai มีจำนวน 63 บริษัท มูลค่าหลักทรัพย์ตามราคาตลาดรวม ประมาณ 49,263 ล้านบาท เพิ่มขึ้น 25.89% จากต้นปี 2553